Papersnake/gushiwen huggingface dataset:
庆宫春
周密（宋代）

重叠云衣，微茫雁影，短篷稳载吴雪。霜叶敲寒，风灯摇晕，棹歌人语呜咽。拥衾呼酒，正百里、冰河乍合。千山换色，一镜无尘，玉龙吹裂。
夜深醉踏长虹，表里空明，古今清绝。高台在否，登临休赋，忍见旧时明月。翠消香冷，怕空负、年芳轻别。孤山春早，一树梅花，待君同折。
书怀
李若水（宋代）

戎马南来久不归，山河残破一身微。
功名误我等云过，岁月惊人还云飞。
每事恐贻千古笑，此生甘与众人违。
艰难重击君亲念，血泪斑斑满客衣。
送左彦武归乡
魏杞（宋代）

折桂归来日，西风万里秋。
锦衣天上客，红叶渡头舟。
把酒难为别，题诗更欲留。
明朝山水隔，何日是重游。
呈王君庸
华岳（宋代）

主人意重出霓裳，客子愁多欲断肠。
眉黛暗传春去恨，脸红犹带夜来妆。
竹根稚子肌肤滑，叶底荷花语笑香。
多少行云在巫峡，谩将诗思恼襄王。
转调满庭芳
刘焘（宋代）

风急霜浓，天低云淡，过来孤雁声切。雁儿且住，略听自家说。你是离群到此，我共那人才相别。松江岸，黄芦影里，天更待飞雪。

声声肠欲断，和我也、泪珠点点成血。一江流水，流也呜咽。告你高飞远举，前程事、永没磨折。须知道、飘零聚散，终有见时节。
早春十咏 其二
王畛（元代）

东风生庭隅，拂拂翻衣浪。仁及红绽柯，德布绿回望。

芳情达金闺，诵声递书幌。池塘溢波澜，柔条欣骀荡。
视亲买徐七坞田
陈文蔚（宋代）

人说山田薄有收，不如平壤水交流。
深耕早种将勤补，亦胜当初无寸畴。
书从事厅屏上
刘坦（五代）

金殿试回新折桂，将军留辟向江城。

思量一醉犹难得，辜负扬州管记名。
上湖南崔中丞
戎昱（唐代）

山上青松陌上尘，云泥岂合得相亲。
举世尽嫌良马瘦，唯君不弃卧龙贫。
千金未必能移姓，一诺从来许杀身。
莫道书生无感激，寸心还是报恩人。
赠丁翼
曹植（两汉）

嘉宾填城阙，丰膳出中厨。吾与二三子，曲宴此城隅。

秦筝发西二，齐瑟扬东讴。肴来不虚归，觞至反无馀。

我岂狎异人，朋友与我俱。大国多良材，譬海出明珠。

君子义休偫，小人德无储。积善有馀庆，荣枯立可须。

滔荡固大节，时俗多所拘。君子通大道，无愿为世儒。
和高与权
戴复古（宋代）

相逢休说昧平生，高适能诗久擅名。
欲课荒芜来入社，羞将老丑对倾城。
近来客里仍多病，强向花前举一觥。
乐极自伤头白早，樽前知我孟云卿。
和郭恒
郭钰（元代）

罢钓澹忘归，看花北山谷。不知春事深，黄犊无人牧。

对酒斫白鱼，题诗满青竹。邻翁记畴昔，笑我剜节目。

苟免征战危，敢避泥涂辱。明日有馀樽，候君到溪曲。
题徐参议画轴三首·墨梅
王炎（宋代）

酷似西湖处士诗，虽无半树有横枝。
天寒地冷清癯甚，故着缁衣护玉肌。
赠钱唐邑长高秘校
林逋（宋代）

几万人家山水中，为官古雅少人同。
疏帘衙退卷花轴，曲槛客来凭竹风。
唯道簿书多傍俗，自怜琴酒未妨公。
等闲呵出郭门近，轻棹绕湖寻佛宫。
怀邑侯合江李紫璈先生
王家枚（清代）

合江才子蓉江牧，政事文章两最优。直以眉山承巨派，夙闻史最浚长沟。

搜才到处悬冰鉴，谋国曾劳借箸筹。下走昔蒙青睐甚，还凭特笔阐潜幽。
归舟次翠渠韵
祁顺（明代）

松花满酌金杯滟，醉下扁舟还泛泛。石窍洼中水半侵，山头缺处云来占。

居夷自爱忠信好，问俗不嫌风土俭。无情山水解相留，布袜青鞋游未厌。
渔艇鸬鹚 其二
陈子升（明代）

烹鲤休惊尺素书，论功恰似赋芧狙。桃花源口同为业，莲叶江芧识所如。

拂舞白鸠长祝噎，铙歌朱鹭亦称鱼。扁舟却笑鸱夷子，远听涛声避伍胥。
送魏录事
刘克庄（宋代）

君去民称颂，吾州录事廉。
平心决蛮触，恕笔谳髠钳。
守法仁人勇，持身处女严。
城中旗傍盛，不欠恶诗拈。
金国贺会庆节使副到阙紫宸殿宴致语口号
周必大（宋代）

瑞气轻笼合殿香，上尊初破早寒霜。
千秋节应千龄运，万岁声随万岁觞。
境似华胥民气乐，梦如帝所乐声长。
年年太史前期奏，南极星明圣历昌。
宿安仁云锦堂
李纲（宋代）

一宿溪边云锦堂，烟村浮动野梅香。沙平水澹近江浦，天阔山遥多夕阳。

北陆寒凝风眇眇，东吴音断意茫茫。片言无补空来往，赢得萧条两鬓霜。
八月初十夜坐月
石渠（清代）

庭窄不容月，开窗偶见之。怜余久飘泊，似尔亦分离。

今夕重相对，何人慰所思。从知盈则蚀，惜此未圆时。
朝雨
陆游（宋代）

午夜星照泥，平旦云行西。
小屋古泽中，天昏雨凄凄。
避湿升我古，垂翅闵老鸡；所欣园中蔬，冒土青满畦。
门无今雨客，路滑愁长堤。
一杯且复睡，物理何足齐！
游九锁
赵崇缵（宋代）

九峰元不锁，俗驾自来稀。
水石藏仙窟，烟霞护羽衣。
夜猿窥月叫，晓鹤出松飞。
拟结巢由伴，眠云隐翠微。
得余干李尉书绿示唐人于越亭诗因以寄题
梅尧臣（宋代）

余水之于越之鄙，筑基相对琵琶尾。
琵琶日日有秋声，雁过洞庭风入苇。
南斗戛湖波不起，长刀剡锋碧耳耳。
姱娥夜出在寒溪，青铜莹磨光几里。
朝因吴客幅蒲轻，满纸如蚕书可喜。
和岳季坚韵
顾瑛（元代）

梧桐叶大午阴垂，展席临风晚更宜。客自远方来不易，月从大海上应迟。

王猷爱竹非无宅，山简观鱼别有池。洗𧣴政当倾契阔，临行毋惜重题诗。
送友人江行
邵谒（唐代）

送君若浪水，叠叠愁思起。梦魂如月明，相送秋江里。
次喻景山韵
陈宓（宋代）

休嗟光景速于飞，为爱春从柳上归。
好是新年添一岁，却知今是与前非。
答季仲宜
王十朋（宋代）

我昔从君伯氏游，短素长笺日唱酬。凌云健笔驱山丘，欲追李杜参曹刘。

子今又复振风流，可人一气真吾俦。明珠白璧蒙暗投，自揣无堪但增羞。

君家棠棣才俱优，吾知徐公百不忧。更能勉力追前修，俯舍青紫何须求。
秋怀十首以竹药闭深院琴樽开小轩为韵 其九
陆游（宋代）

天镜环千峰，苍翠立云表。渔舟破浪来，泛泛一叶小。

云门若耶间，迨此素秋杪。登览不可迟，去若孤鸿矫。
用朱希真韵寄葛主簿
王庭圭（宋代）

闻道石壕吏，今犹夜捉人。徒烦移簿领，何计静烟尘。

痛哭声连野，椎敲疮满身。催科君正拙，宁不动悲辛。
广曾敬仲
王柏（宋代）

功名须少年，老大意终懒。
学产顺无穷。青春嗟有限。
用处不需多，云霄路坦坦。
贾生正英锐，郎潜自羞赧。
文字浩如山，奏功五寸管。
达者耒必长，穷者未所短。
人生穷达各有时，修为在我当自反。
萤桉尚研摩，况有五花馆。
当年骄惰气，犹赖世情划。
只有学道心，歉然不自满。
庭外槐花任尔黄，达人高视供一莞。
文宣王及其弟子赞
宋高宗（宋代）

礼之有本，子能启问。
大哉斯言，当照明训。
德辉泰山，诬祭莫奋。
崇兹祀典，盖永令闻。
偈颂七十一首
释了惠（宋代）

荆榛密密布前峰，塞断行人路不通。
昨夜连山遭野火，更无芽蘖恼春风。
与诸弟及李少府访广教文鉴师
梅尧臣（宋代）

山僧邀我辈，置酒比陶潜。
紫蕨老堪食，青梅酸不嫌。
野蜂时入座，岩鸟或窥檐。
薄暮未能去，前溪月似鎌。
朝中措
曹勋（宋代）

酴醿芳架引繁英。香远透帘清。更与洛阳花市，一齐移在宫庭。

琉璃万朵，娇红嫩紫，总是嘉名。殿阁真仙同赏，天颜喜入欢声。
思二亭送光禄谢寺丞归滁阳 其一
欧阳修（宋代）

吾尝思醉翁，醉翁名自我。山林本我性，章服偶包裹。

君恩未知报，进退奚为可。自非因谗逐，决去焉能果。

前时永阳谪，谁与脱缰锁。山气无四时，幽花常婀娜。

石泉咽然鸣，野艳笑而傞。宾欢正諠哗，翁醉已岌峨。

我乐世所悲，众驰予坎轲。惟兹三二子，嗜好其同颇。

因归谢岩石，为我刻其左。
溪边钓船
牟巘（宋代）

莫出前溪去，随宜下钓钩。风波苦不恶，鲈鳜满船头。
依韵和唐彦猷华亭十咏·陆瑁养鱼池
梅尧臣（宋代）

来观瑁湖水，乃是陆生居。
春塘草几变，谁脍此中鱼。
莫容科斗应，亦有鲁王余。
不随蛟龙飞，神鳖未可除。
残腊
朱熹（宋代）

残腊生春序，愁霖逼岁昏。小红敷艳萼，众绿被陈根。

阴壑泉方注，原田水欲浑。农家向东作，百事集柴门。
春日王监察天宇过访留酌二首 其二
边贡（明代）

笑我贪书日苦辛，爱君风采是埋轮。青骢独系垂杨晚，白屋长甘旧业贫。

千里海邦开雨雪，万家山郭转阳春。回骖却傍黄昏路，萝月纤纤喜近人。
偶见（黄州作）
杜牧（唐代）

朔风高紧掠河楼，白鼻騧郎白罽裘。

有个当垆明似月，马鞭斜揖笑回头。
大同道中
沈用济（清代）

千岭朝阴岳，三城控大同。云形随列嶂，山响应雕弓。

马踏黄河雪，鹰呼白草风。飞狐那用塞，天险古来通。
宿涝泽
孔平仲（宋代）

出城云物好，更听歌声发。行路已微阴，暮村逢霰雪。

衾寒不成寐，奄奄残灯灭。
春游吟
吴沆（宋代）

鸟语烟光里，人行草色中。池边忽分散，花下复相逢。
山居杂诗九十首 其三
曹勋（宋代）

孟夏物物茂，瓜瓠先置架。引苗上扶疏，须蔓竞缠挂。

白花亦已出，青实旋造化。会喜园枯时，匕箸不增价。
寓杭久无诗长至后偶赋怀归五首呈仁仲实
方回（元代）

同云欲雪暮天阴，浊酒楼头手自斟。
漫仕偶尝叨五马，倦游何止丧千金。
尽捐寓宅偿逋负，仅保残书伴啸吟。
从此日长夜应短，示妨微耐晓寒侵。
金鱼池
董思凝（清代）

垂杨疏影绕晴沙，鱼藻池连十万家。望里波光看不尽，溪烟都上野棠花。
行香子 题画美人
蔡翥（清代）

谁向冰绡。淡写轻描。新妆巧、杨柳纤腰。云鬟叠叠，绣带飘飘。

又眼儿媚，眉儿秀，脸儿娇。

有个妖娆。曾得相遭。细思量、何处逍遥。料应今夜，月下吹箫。

在梅花溪，桃花岸，杏花桥。
偈十二首 其二
释本才（宋代）

当阳不显迹，文彩未生前。只个平常处，壶中别是天。

别是天，唯平到，缓行急行俱蹉过。红尘数尽去来人，李白元是痴措大。
代北言怀
喻坦之（唐代）

困马榆关北，那堪落景催。路行沙不绝，风与雪兼来。

草得春犹白，鸿侵夏始回。行人莫远入，戍角有馀哀。
前相国赞皇公早葺平泉山居暂还憩…十四首奉寄
裴潾（唐代）

动复有原，进退有期。用在得正，明以知微。夫惟哲人，

会且有归。明固胜热，安每虑危。将憩于盘，止亦先机。

植爱在根，钟福有兆。珠潜巨海，玉蕴昆峤。披室生白，

照夜成昼。挥翰飞文，入侍左右。出纳帝命，弘兹在宥。

历难求试，执宪成风。四镇咸乂，三阶以融。捧日柱天，

造膝纳忠。建储固本，树屏息戎。彼狐彼鼠，窒穴扫踪。

我力或屈，我躬莫污。三黜如饴，三起惟惧。再宾为宠，

一麾为饫。昔在治繁，常思归去。今则合契，行斯中虑。

有凤自南，亦翙其羽。好姱佳丽，于伊之浒。五彩含章，

九苞合矩。佩仁服义，鸣中律吕。我来思卷，薄言遵渚。

凿龙中辟，伊原古奔。下有秘洞，豁起石门。竹涧水横，

松架雪屯。岫环如壁，岩虚若轩。朝昏含景，夏凊冬温。

南溪回舟，西岭望竦。水远如空，山微似巃.二室峰连，

四山骈耸。五女乍欹，玉华独踊。云翔日耀，如戴如拱。

飞泉挂空，如决天浔。万仞悬注，直贯潭心。月正中央，

洞见浅深。群山无影，孤鹤时吟。我啸我歌，或眺或临。

鸟之在巢，风起林摇。退翔城颠，翠虬扪天。雨止雪旋，

亦息于渊。人皆知进，我独止焉。人皆务明，我独晦焉。

邈矣其山，默矣其泉。

寝丘之田，土山之上。孙既贻谋，谢亦遐想。俭则为福，

华固难长。宁若我心，一泉一壤。造适为足，超然孤赏。

其风自西，言发帝庭。飘彼黄素，堕于山楹。公拜稽首，

靡敢受荣。宸严再临，俾抚百城。恋此莫处，星言其征。

公昔南迈，我不及睹。言旋旧观，莫获安语。今则不遑，

载鶱载举。离忧莫写，欢好曷叙。怆矣东望，泣涕如雨。

山嵇之旧，刘卢之恩。举世莫尚，惟公是敦。哀我蠢蠢，

念我谆谆。振此铩翮，扇之腾翻。斯德未报，只誓子孙。

迢迢秦塞，南望吴门。对酒不饮，设琴不援。何以代面，

寄之濡翰。何以写怀，诗以足言。无密玉音，以慰我魂。
游保宁院练光亭同丘程凌林四君分题用业字韵
苏颂（宋代）

寺本梁瓦棺，地临吴建业。
何人构虚亭，胜概压危堞。
岩扃豁常开，江练静相协。
洪涛虽震腾，迅流终妥帖。
远穷沧溟尽，近与长淮接。
水色古今同，潮声朝暮愶。
中间数洲渚，来往拿桴楫。
摇深鸣榔喧，渡阁孤帆怯。
到此是安澜，游人无病涉。
满槛霁光浮，平林风势猎。
黄昏烟引素，清晓波成褶。
归云间自飞，列岫平如帖。
秋岸狎鸥鸟，春城噪批颊。
园橘冬垂丹，堤榆夏飞荚。
竹径粉筠坠，松梢饴露浥。
老桧倚轩檐，干劲如雄侠。
野花闹黄紫，格顽若婢妾。
离觞歌柳枝，江人忆桃叶。
往事杳难寻，欲问言成喋。
惟惜建邦都，形胜敌岷邺。
后人奉竺乾，创寺据山胁。
邑居正佳丽，栋宇争炜烨。
山游鸾鷟羽，池变炎灰劫。
凤去台遂空，国移人亦慴。
兴衰既代谢，荣悴固相蹑。
幸今明世逢，早蒙湛恩浃。
安堵四民居，饱食千僧馌。
吾侪正间暇，来游失疲薾。
心朋况遨从，云梯屡登邋。
山川思虑清，风云抱怀惬。
百里见毫厘，万象入眉睫。
南望牛首峰，双阙俨重叠。
却视虎踞基，石城犹岌嶪。
北阜盘虬螭，三山树矛铗。
风流非昔时，事迹看载牒。
开尊忘醉醒，纵论鄙嚅嗫。
念当时值泰，岂叹径未捷。
经纶苟韬藏，鼎饪终调燮。
揽景且留连，无为利名摄。
杂咏二首 其一
沈元沧（清代）

秘殿从容召对频，庙堂气象若为新？难逢沙汰江河手，合有招延羽翼人。

种漆樊侯知备预，忧葵鲁妇枉悲辛。今朝听说朝阳凤，一纸封章新进臣。
瑞雪应制
王安中（宋代）

瑶坛亲祷夜如何，雪逐青华玉仗过。剪水乍铺重屋早，吹花偏入上林多。

昕朝披雾闻天笑，燕序惊春诵帝歌。已卜丰年连四海，康衢还解誉尧么。
满庭芳·爆竹声飞
赵长卿（宋代）

爆竹声飞，屠苏香钿，华堂歌舞催春。百年消息，经半已凌人。念我功名冷落，又重是、一岁还新。惊心事，安仁华鬓，年少已逡巡。明知生似寄，何须苦苦，役慕蹄轮。最难忘、通经好学沈沦。况是读书万卷，辜负他、此志难伸。从今去，灯窗勉进，云路岂无因。
二月十九日
赵汝回（宋代）

客去关六读庄老，灯共熠熠春虫小。
冰雪未消雷雨来，长安三朋行人少。
夜闻埭东卖酒鼓声哗甚
陆游（宋代）

乌桕森疏照溪赤，寒鸦翩翻蔽天黑。鲜鲈出网重兼斤，新蟹登天大盈尺。

年年此际清霜夜，饭罢读书声满舍。岂惟父子讲家学，亦有朋侪结经社。

谁令屠沽聚里中，鼓声终夜聒老翁。呜呼安得寐无聪，不但杜老左耳聋。
奉和江冲陶隐居二十韵 其四
汪炎昶（宋代）

青冥风露凄，玉笙浮缥缈。石藓蚀秋花，萝月淡清晓。
题闻政堂
李松龄（宋代）

先生敛经纶，筹帷赞西方。一朝去幕府，委佩朝明光。

召见天叹晚，占对何琅琅。小试分顾忧，持麾来边疆。

善政期必闻，明训思对扬。朝夕惧有阙，萧然坐斯堂。

讼缿亦已空，燕寝凝清香。他年报政归，从渠爱甘棠。
题胡九龄画夏景牛
李彭（宋代）

阴岑不造天，憩此老觳觫。辍耕垄上来，投闲慰心曲。

养牲奉严禋，盖用茧栗犊。莫起陆沈悲，焉知果非福。
赣州
郑熊佳（清代）

地界东瓯南越闲，故将锁钥寄通关。划开古郡双叉水，束断中流两面山。

老友风姿犹妩媚，故人书札亦斓斑。多情更有黄梅雨，临别还添绿一湾。
题双峰磨院瀑布
王之道（宋代）

烈日冰雪皎，淡烟玉虹明。谁云真珠帘，要之亦强名。

我来少踌躇，一洗尘埃清。便欲觅千斛，为压归装轻。
扶沟知县周职方录示白鹤宫苏才翁子美赠黄道
欧阳修（宋代）

能棋好饮一道士，醉墨狂吟二谪仙。
道士不闻乘白鹤，谪仙今谪揜黄泉。
古来豪杰皆如此，谁拂尘埃为惘然。
华发郎官才调美，更将新句续遗篇。
春雪
赵希桐（宋代）

飞下瑶天整复斜，一翻馀冻损芳华。
荒荒月晓三千界，漠漠烟寒十万家。
柳外直疑先着絮，梅边浑似后开花。
东风吹作巴江水，浩荡龙涛赴海涯。
禅人并化主写真求赞 其一五二
释正觉（宋代）

眉目古涧秋，须发寒岩雪。去就丛林出身，触动葛藤生舌。

扬拂握拳，破关击节。雾变豹而草木光，雷趁蛟而山石裂。
思边
李白（唐代）

去年何时君别妾？南园绿草飞蝴蝶。
今岁何时妾忆君，西山白雪暗秦云。
玉关去此三千里，欲寄音书那可闻？
奉答子履学士见寄之作
欧阳修（宋代）

忆昨初为亳守行，暂休车骑汝阴城。
喜君再共樽俎乐，怜我久怀丘壑情。
累牍已尝陈素志，新春应许遂归耕。
老年虽不堪东作，犹得酣歌咏太平。
夜直
王安石（宋代）

金炉香尽漏声残，翦翦轻风阵阵寒。
春色恼人眠不得，月移花影上栏干。
贵阳雅颂二十四首同翠渠作 其二十 锄强扶弱
祁顺（明代）

惩恶欲劝善，扶弱先锄强。稂莠既芟薙，嘉谷斯丰穰。

任棠思拔薤，卜式善牧羊。弱强两得所，坐见民俗康。

贵阳仁义政，可以式四方。
临江仙 其六 金谷香尘
钱孟钿（清代）

金谷繁华春满，香迷锦障尘浮。珍珠十斛换温柔。

舞馀红避影，曲罢月如钩。

一树浓花委地，千秋名为君留。季伦原自解风流。

蛾眉争绝代，红粉几高楼。
奉和袭美茶具十咏。茶坞
陆龟蒙（唐代）

茗地曲隈回，野行多缭绕。向阳就中密，背涧差还少。

遥盘云髻慢，乱簇香篝小。何处好幽期，满岩春露晓。
九蕊芙蓉
刘攽（宋代）

托根不近芙蓉苑，移植犹依瘴疠乡。并蕊连心九相似，看来还使九回肠。
二十日同官相约过水乡蕃雨中先至偶成二诗
赵蕃（宋代）

约客客来至，寻诗诗偶生。
秋如惊柳色，雨未改荷声。
渺渺江湖趣，悠悠鸥鹭盟。
意虽能浩荡，笔乃欠纵横。
挽北山子何子三首
金履祥（宋代）

昔年夫子在，已虑晓星稀。
气运嗟辰岁，天文动少微。
素帏兄并殡，丹旐子同归。
总是堪伤处，瑶琴声更稀。
崔九弟欲往南山马上口号与别
王维（唐代）

城隅一分手，几日还相见。山中有桂花，莫待花如霰。
赠孙仁本尊师（在袁州）
韩偓（唐代）

齿如冰雪发如黳，几百年来醉似泥。

不共世人争得失，卧床前有上天梯。
小桃红·采莲人和采莲歌
杨果（元代）

采莲人和采莲歌，柳外兰舟过。不管鸳鸯梦惊破，夜如何？有人独上江楼卧。伤心莫唱，南朝旧曲，司马泪痕多。
县斋书事
杨时（宋代）

身名于我两悠悠，形影相忘懒憎酬。
拟把一竿沧海去，飘然清世一虚舟。
寄子骏运使
文同（宋代）

西乡巴岭下，嶮道入孱颜。
使骑到荒驿，野禽啼乱山。
问民青霭里，访古白云间。
几日南城路，新诗满轴还。
辛未闰四月即事 其二
张九成（宋代）

穷居不择交，贤否那复辨。似人辄已喜，况复曾半面。

相见且寒温，不问风雨变。晚来无与游，澄江喜如练。

携筇信步行，屈曲随山转。数日雨不止，冲波颓激箭。

旧雨已不来，今雨谁复见。瓮头香满屋，吾计今已办。

岂复思故乡，无事且彊饭。
寄越州张子文待制二首
冯时行（宋代）

霜清玉洁紫微人，海水群飞蹭蹬频。
首尾七年归剪拂，东西万里隔声尘。
酒杯强遣愁中趣，药裹长随侵裹身。
天远征鸿飞不到，登高极目更伤神。
次善卿杂诗五首 其二
陆文圭（元代）

东坡讥举子，有类候虫鸣。退之讥诗人，谓作苍蝇声。

制策直而核，联句新且清。自作复自讥，持论终未平。

无人解此意，起我怀古情。
野田黄雀行
童轩（明代）

啧啧野田雀，群飞随处饶。时来晚禾里，啄啄争肥硗。

穷老逼官租，终岁常苦号。如何相聚食，不间夕与朝。

山长少弹射，地僻多蓬蒿。飞飞信得所，宁知农事劳。
彭峒山
刘政（宋代）

选胜孤峰聊独上，绕峰怪石坐来閒。忽然暗响发幽谷，无数飞泉乱出山。

远水暮烟浮冉冉，近人归鸟语关关。临风辄忆待秋月，夐立苍茫不肯还。
十一月朔喜雪次韵答周松露亚卿
李东阳（明代）

卜岁何劳问大贞，雪飞元不待嘉平。未看麦应两岐秀，且赏花开千树琼。

天向白时知夜尽，地从消处见阳生。青绫被底馀寒在，独有怀人梦不成。
野步
王令（宋代）

久撄末俗喧，脱就绿野静。
方随巾屦便，那暇宾客命。
林红落春衰，草绿争夏盛。
时从老农语，久伫行子听。
谓言劳苦後，各以闲暇庆。
时逢瓶盎酒，亦有肴核称。
喧嘲忽无次，歌唱仍相咏。
酒阑纷起坐，白发忽两凭。
儿乘旁树嬉，牛卧前篱瞑。
予方困俗累，爱此近天性。
何当从之归，买舍与相并。
山花子·欲话心情梦已阑
纳兰性德（清代）

欲话心情梦已阑，镜中依约见春山。方悔从前真草草，等闲看。
环佩只应归月下，钿钗何意寄人间。多少滴残红蜡泪，几时干。
琐窗寒 和豁轩韵
林朝崧（清代）

荏弱孱躯，温柔细语，劫风吹远。中宵酒渴，梦里时时错唤。

算穷途相依半生，怕人刚叩情深浅。唱一篇哀些，人间天上，可能听遍？

春短，知难恋。更苦是难逢，夜台鱼雁。百年有几？我亦无多时返。

问天天山檗涧松，死生流转何处见？最凄凉女哭儿啼，乍彻灵床饭。
蒋砺堂相国以十岁童试卷签装册属题 其一
祁寯藻（清代）

昔时白屋擅英声，今日黄扉赞泰平。才似长源真宰相，年如颖士已诸生。

宏辞一卷留程式，碧落三山记姓名。多少孤寒依广厦，风檐回首气峥嵘。
秦州杂诗二十首·其四
杜甫（唐代）

鼓角缘边郡，川原欲夜时。
秋听殷地发，风散入云悲。
抱叶寒蝉静，归来独鸟迟。
万方声一概，吾道竟何之。
严子陵钓台
史吉卿（宋代）

功名束缚几英豪，无怪先生抵死逃。
坐钓桐江一派水，清风千古与台高。
江边
陆龟蒙（唐代）

江边日晚潮烟上，树里鸦鸦桔槔响。

无因得似灌园翁，十亩春蔬一藜杖。
春阴书事呈正甫先生
释斯植（宋代）

二月花阴已觉迟，黄昏帘幕燕归时。
小栏独立无人处，春雨春寒总欠诗。
寄张孝达
刘肇均（清代）

爱君因意气，岂独昵交亲。志略能匡世，文章不救贫。

遥知鞍马上，应念药炉人。欲寄无多语，时危慎笑颦。
晚饮
刘子翚（宋代）

招提聊驻屐，却去白云堆。
老眼看山仙，余怀向酒开。
晚凉微雨送，秋意一蝉催。
醉裹挥犀妙，方知有逸才。
闻除东昌郡守，口占二绝 其二
孙元衡（清代）

廿年前泊古聊城，酒地吟坛纵复横。河上儿童应识面，今来竹马子孙迎。
知府黄寺簿生日
释绍嵩（宋代）

绿杨红杏满城春，杂树含芳让锦茵。
天为吾皇宗杜计，老君亲送石麒麟。
寄题春谷工部自心田一首
林希逸（宋代）

笔耕虽苦未逢年，解印归来且醉眠。谁毁谁誉平眼界，我疆我理自心田。

庵无宝贝主长在，家有诗书种已传。遥想个中梨枣熟，饱餐且作地行仙。
五禽言 其四
戴炳（宋代）

脱却破裤，脱却破裤，蚕熟缫成霜雪缕。小姑织绢未落机，县家霜急催官赋。

输了官赋无零落，破裤破裤还更着。
满江红（登石头城，归已月生）
程必（宋代）

颇恨登临，浪自作、骚人愁语。石城上、何须苦说，死袁生褚。当日卧龙商略处，秦淮王气真何许。与君来、萧瑟北风寒，黄云暮。

枕钟阜，湖玄武。生此虎，真蹲踞。看四山环合，休临江渚。可笑唐人无意度，却言此虎凌波去。君且住、明月为人来，潮生浦。
山庄
赵汝鐩（宋代）

门掩斜阳岸，溪横独木桥。
山禽弄春舌，堤柳舞风条。
世事雪双鬓，生涯水一瓢。
似闻邻酿熟，自往不须招。
题胡女骑
周文璞（宋代）

燕山雪花一尺飞，胡人胡女夜打围。
海东青过流沙西，黄头郎主独自归。
创残狐兔悬毡车，疲惫鹰犬闻笳悲。
君不见自从石晋纳书款，白沟河漘作边面。
寄兆上人
释惟凤（宋代）

久负中条约，深秋兴苦何。
白云归望远，黄叶意空多。
静卧侵仙掌，微吟隔楚波。
飞书答招隐，迢递寄烟萝。
留别叔通、元弼、坦夫
苏轼（宋代）

田三昔同僚，向我每倾倒。当年或龃龉，反覆看愈好。

寇三我部民，孝弟化邻保。有如袁伯业，苦学到衰老。

石生吾邑子，劲立风中草。宦游甑生尘，菽水媚翁媪。

我穷交旧绝，计拙集枯槁。三子尤见存，往复纷纻缟。

迎我淮水北，送我睢阳道。愿存金石契，凛凛贯华皓。
秋夜叹
王逢（元代）

大星芒鬛张，小星光华开。
皇天示兵象，胜地今蒿莱。
河岳气不分，烛龙安在哉？参赞道岂谬，积阴故迟回。
疏风夜萧萧，野磷纷往来。
安知非游魂，相视白骨哀。
汩汩饮马窟，云冥望乡台。
于时负肝胆，慷慨思雄材。
铅山陆趋宿南岩寺
李梦阳（明代）

北风越南山木稀，关西宦子常念归。远烟漠漠谷日瞑，前路念念冬烧微。

村舂水旋疾徐应，滩雁夜惊高下飞。钟鸣骑合岩寺近，松火竹深开石扉。
瑶池燕•开帘引燕
董以宁（清代）

当年曾僭。昭阳殿。燕燕。移家新到珠院。双双见。蕙花半箭。

衔来健。

妒双双、画阁穿遍。将帘掩。雌雄暂教违面。心休蹇。

三生今欠。须方便。
送医士凌伯川归吴中
郑真（明代）

浮世生涯药笼中，佩声飞渡碧云重。沙河水暖龙遗骨，山苑风晴鹿有茸。

九转尽传丹灶诀，万言宁待皂囊封。吴江归去春如海，满眼莺花锦绣浓。
诸暨道中五首
葛绍体（宋代）

两畔绿杨卧碧溪，人家一带绿杨堤。
门开恰出市行路，山在屋头谁肯栖。
昼寝上府公
刘敞（宋代）

长日无所为，高卧聊自如。清风拂庭树，萧萧窗户虚。

旷逸追羲皇，粹和反华胥。畅然物外游，谓若天下无。

方今少阳交，田野东作初。壮者固不暇，老者日竞趋。

胡为乃自便，徐徐以于于。从吏代力耕，饱食良自娱。

事贤庇敏政，宿官特多馀。念兹寄幽閒，未觉劳簿书。

但恨不可雕，正当砭其愚。
渔家傲引
洪适（宋代）

七月凉秋飞叶响。长吟杳杳澄江上。秃尾槎头添一网。丝自纺。江炊菰饭更相饷。

渡口青烟藏叠嶂。岸旁红蓼翻轻浪。鸂鶒沈浮双漾漾。闻鸣桨。高飞拍拍穿林莽。
九思九歌 其七
湛若水（明代）

我所思兮在新泉，地发蟹眼长涓涓。诸贤云集观我生，积累可以成大川。

萧子台高系去思，院中百卉弼唐迁。咏归一调久欲绝，诸贤翕与端溪传。

予欲从之亮非远，自然堂外同此天。
懿文皇太子挽诗八章
方孝孺（明代）

盛德临中夏，黎民望彼苍。
少留临宇宙，未必愧成康。
宗社千年恨，山陵后世光。
神游思下土，经国意难忘。¤
送外甥范勉赴任常州长史兼觐省
钱起（唐代）

怜君展骥去，能解倚门愁。就养仍荣禄，还乡即昼游。

橘花低客舍，莼菜绕归舟。与报垂纶叟，知吾世网留。
飘飘台
曹彦约（宋代）

清风怒折腰，断送斜川归。
吾今已归了，无用频吹衣。
杭州卢录事山亭
朱庆馀（唐代）

山色满公署，到来诗景饶。解衣临曲榭，隔竹见红蕉。

清漏焚香临，轻岚视事朝。静中看锁印，高处见迎潮。

曳履庭芜近，当身树叶飘。傍城馀菊在，步入一仙瓢。
和尹宗闵书记四月二日候客溪上潞守李献甫具
李复（宋代）

溪园经岁不曾开，逸兴何妨候客回。
春色堂堂辞我去，暑风咄咄逼人来。
追凉故绕池边树，分坐时侵石上苔。
皂盖归城鱼鸟乐，更延虚静独徘徊。
题赠秋洞周鍊师 其二
李龏（金朝）

沆瀣坛边月影寒，朝元多戴藓花冠。俗人或问长生事，教看西风一灶丹。
荔支七绝 皱玉
王十朋（宋代）

莆中皱玉价倾城，品第吾何敢妄评。只恐此非真皱玉，果然是玉亦虚名。
次韵李公择九日见约以疾不赴
苏辙（宋代）

它年逢九日，杯酒逐英豪。
渐老经秋病，独醒何处高。
床头添药里，坐上减牛毛。
寂寞知谁问，烦公置浊醪。
次韵王亚夫景存县帝春二首
林表民（宋代）

登临长是爱清晖，晚岁知心亦自稀。
永书松斋掩书坐，却看梁燕引雏归。
喜迁莺·街鼓动
韦庄（唐代）

街鼓动，禁城开，天上探人回。凤衔金榜出云来，平地一声雷。
莺已迁，龙已化，一夜满城车马。家家楼上簇神仙，争看鹤冲天。
琴僧见过 其一
韩淲（宋代）

孤山从昔有琴聪，不但寻声指甲中。一似少游闻复语，几曾著眼送飞鸿。
朝中措
张抡（宋代）

灯花挑尽夜将阑。斜掩小屏山。一点凉蟾窥幔，钏敲玉臂生寒。

起来无绪，炉薰烬冷，桐叶声干。都把沈思幽恨，明朝分付眉端。
陪顾仲瑛祭张贞居回饮湖中分韵得奇字
袁华（明代）

连朝风雨不出户，今朝雨晴山色奇。涌金门头买画舫，黎明径色湖之湄。

张公学仙灵石坞，藏书瘗剑荒山陲。丹成驭气九天上，长松落日风飔飔。

玉山草堂素有期，死生契阔良可悲。刲羊载酒拜祠下，俯仰今古兴遐思。

君不见附子冈头师相墓，只今惟有草离离。
走笔谢孟谏议寄新茶
卢仝（唐代）

日高丈五睡正浓，军将打门惊周公。
口云谏议送书信，白绢斜封三道印。
开缄宛见谏议面，手阅月团三百片。
闻道新年入山里，蛰虫惊动春风起。
天子须尝阳羡茶，百草不敢先开花。
仁风暗结珠琲瓃，先春抽出黄金芽。
摘鲜焙芳旋封裹，至精至好且不奢。
至尊之余合王公，何事便到山人家。
柴门反关无俗客，纱帽笼头自煎吃。
碧云引风吹不断，白花浮光凝碗面。
一碗喉吻润，两碗破孤闷。
三碗搜枯肠，唯有文字五千卷。
四碗发轻汗，平生不平事，尽向毛孔散。
五碗肌骨清，六碗通仙灵。
七碗吃不得也，唯觉两腋习习清风生。
蓬莱山，在何处？
玉川子，乘此清风欲归去。
山上群仙司下土，地位清高隔风雨。
安得知百万亿苍生命，堕在巅崖受辛苦！
便为谏议问苍生，到头还得苏息否？
夜读杜诗四十韵
苏泂（宋代）

夜读老杜诗，如对老杜面。
此翁历艰难，往往诗中见。
曩吾游川蜀，所恨年数浅。
草堂闻无人，正在成都县。
断碑蚀苔藓，扪读知几遍。
寻思隐其下，终日弄书卷。
庶几平生心，所得未应偭。
亲庭臣行在，归计乖初愿。
言瞻浣花里，卮水乃缺献。
人间画图样，皮骨怪丰腆。
京华四十载，褐短更驴蹇。
至今彼堂上，唇绽齿微现。
独馀双眸子，利若秋江剪。
因何太瘦生，贫贱恐不免。
耒阳一脔炙，饮食知味鲜。
后人美肴膳，出语秽虾蚬。
那知独角龙，妙用天行健。
至其得意处，力斡造物转。
神雷破潜穴，霹雳飞雨片。
武夫荷戈战，飒沓旗鼓偃。
蛟鼍呿波浪，宗庙罗黻冕。
鞭车甫平陆，梯磴忽绝巘。
又如虚空内，一气互游衍。
有足恣驰驱，不行渠自远。
苍茫鬼神会，惨惨颜状变。
春荣与秋悴，时节随晦显。
凤鸣朝阳桐，诸鸟徒巧啭。
关雎乐不淫，小弁亲不怨。
此身付天地，宁作青紫楦。
低头向严武，陵辱非所便。
百年禀忠孝，句法老益练。
君看夔州作，大冶金百炼。
麟经示褒贬，此物足懲劝。
蜀山上摩天，蜀水下如线。
山川蕴精异，翁句丽而典。
荒郊夜徂半，隔巷闻惊犬。
分明梦见翁，握手一笑倩。
殷勤得软语，意若深予眷。
文章致隆贵，嗤点到群彦。
何当同宗文，相与携笔研。
陆羽井
司马允中（宋代）

百尺寒泉浸崖腹，藓蚀题名不堪读。
只今此味属谁论，自把铜瓶汲新渌。
题爱云祁君号
黄应芳（明代）

满眼晴烟任往还，云谁遥梦到青山。百年顾复知何极，万里飞腾不可攀。

风静池前看旧影，月明窗外望祥颜。悠悠一片明霄汉，题入丹青范蕙兰。
春夜
谢五娘（明代）

银烛烧残夜漏声，画屏香案影孤清。
一庭春色无人管，分付梨花伴月明。
李国博遗浙姜建茗
梅尧臣（宋代）

吴姜渍吴糟，越茗苞越箨。
咀辛聊案杯，啜味可奴酪。
但拜故人贶，何言为物薄。
我心易厌足，不比填沟壑。
书院杂咏 江梅
王十朋（宋代）

园林尽摇落，冰雪独相宜。预报春消息，花中第一枝。
绍兴祀九宫贵神十首 亚、终献用《文安》。
郊庙朝会歌辞（宋代）

均调大化，阴骘下民。骏功有赫，诞举明禋。嘉觞中贰，执事惟寅。

清明鬯矣，福禄攸臻。
贺新郎
刘克庄（宋代）

动地东风起。画桥西、绕溪桑柘，漫山桃李。寂寂墙阴苍苔径，犹印前回屐齿。惊岁月、飙驰云驶。太息攀翻长亭树，是先生、手种今如此。君不乐，欲何俟。

傍人错会渊明意。笑斯翁、皇皇汲汲，登山临水。佳处径呼篮舆去，仿佛柴桑栗里。从我者、门生儿子。尝试平章先贤传，屈原醒、不似刘伶醉。拼酩酊，卧花底。
王子元肃有精庐在虞山下去白雀不数里缄书报之不遇返棹怅然寄以长句
王宠（明代）

昨来栖卧虞山云，抚枕中宵苦忆君。荒凉白雀古萧寺，钟声咒梵空林闻。

朝云吐吞蛟蜃气，旭日滉漾波涛纹。佛楼岌嶪列峰抱，海甸苍莽孤村分。

楝花风动雪乍捲，麦秋气爽天无氛。缄书报君君不遇，孤凤踯躅求其群。

闻君山中有精舍，面势正直莲峰下。修篁万挺球玉鸣，悬泉百道飞龙挂。

房栊窈窕閒且清，花木玲珑秀而野。清风澹荡堪挥尘，白日阴森可销夏。

此中共尔静谈玄，快读数过逍遥篇。林间饱啜苍耳饭，石上一枕青苔眠。

不知尘网在何处，翩翩自谓瑶台仙。差池万事总难料，振衣欲往空茫然。

我今暂返越来溪，抱瓮山中还灌畦。秋高更礼虞山顶，期尔纵蹑青云梯。
宫词三首
陈荐夫（明代）

虽言逐队向长门，十载何曾识至尊。
命薄不教人见妒，始知无宠是君恩。
独孤宪公桧
张侃（宋代）

古人声名期不朽，一言之谬如此酒。今人随世就声名，浮云变此无不有。

讵知老杜可叹诗，争似宪公当陛奏。文章远继商周作，气骨已逼秋山秀。

晚分符竹行其志，务在人民安𤱶亩。仁声既远姓氏传，遗迹常存鬼神守。

老桧槎枒枝干古，参天黛色犹冲斗。终然依附得声名，孰谓今人不如否。
偈颂二百零五首
释正觉（宋代）

主中宾，宾中主，
相合回头看里许。明月团团夜正央，
昆仑抱出珊瑚树。
呈永老
苏泂（宋代）

衲子心情处士衣，今年参到地无锥。
江乡一棹闲来往，只有明州数首诗。
偕文孺彦清游曹山寄剡中诸子
马赓良（清代）

凿山采山石，采处名石宕。石尽山成蜕，因之得奇状。

曹山最奇绝，覆石如连帐。铲削知何年，形亏气益壮。

一宕在山腹，水洞通咽吭。石岩争险峭，岌嶪不相让。

山根走潭底，水石互摩荡。一宕山之背，可即不可望。

缘崖入仄径，隘极忽平旷。石壁周四围，幅幅如列幢。

其东云石庵，高踞层峦上。巨石千丈强，独立空依傍。

下有涓滴泉，万古春盎盎。由来山水奇，造化运意匠。

兹独出人工，魄力实雄创。混沌一剖判，青山成变相。

我生与山邻，呼俦几跻降。棱棱踏山骨，曲曲入山脏。

触目已嶙峋，极险穷幽况。今兹载酒来，岩花媚秋放。

好山如佳文，百读终无妨。同游有孙曹，山贼名差当。

辟路抉崩榛，登高破石浪。焉知筋力疲，但觉神情王。

快哉一啸歌，群山齐和唱。回舟出曲渚，落日明残嶂。

卢仝七碗茶，例得山灵贶。
雨中闻笛
吴惟信（宋代）

霜竹凄清带雨喷，湿烟粘草近黄昏。谁教吹暗千林绿，不道飞花正断魂。
句
丁谓（宋代）

千金家累非良宝，一品高官是强名。
陈子言不告而去追呼莫及作诗简之 其一
吴保初（清代）

寂寂柴门车马稀，闲扶鸠杖看斜晖。白云镇日浑无那，放却空山一鹤飞。
延和殿退朝口号
陆游（宋代）

雨余未肯放朝暾，穿仗恭承圣主恩。
清跸传声徐御殿，紫衣引拜许龙门。
徘徊漫结尧阶恋，零落难招楚泽魂。
归去犹堪夸里巷，桐江新赐两朱轓。
出峡题舟中
郑刚中（宋代）

才疏任重觉艰难，今日东归意已闲。勿谓一舟轻似叶，君恩端的重如山。
三友堂 月
宇文绍奕（宋代）

明月丽青天，群星隐晶耀。愿与君为友，容光无不照。
郭公篇
危稹（宋代）

郭公郭公，闻尔失国春秋时，
何事到此犹悲啼。郭公前言亡国故，
当时只缘臣子误。百年社稷不得归，
而今家住柘冈西。满目春风都是恨，
声声说与齐侯知。国亡矣，
君勉之。
和久雨
韦骧（宋代）

阴霖继月酷相因，旱魃今年遽丧神。膏泽翻忧害东作，芳期那敢爱青春。

蜼谷虽智能蒙鼻，奈有民咨易动唇。天听甚卑群语切，雨师何事未回轮。
将还河北留别尧夫先生
邢恕（宋代）

先生抱道隐墙东，心迹兼忘出处通。
圯下每惭知孺子，床前曾忆拜庞公。
已将目击存微妙，直把神交寄始终。
此日离违限南北，萧萧班马正依风。
春日田家三首
黄大受（宋代）

二月祭社时，相呼过前林。
磨刀向猪羊，穴地安斧鬵。
老幼相后先，再拜整衣襟。
酾酒卜筊杯，庶知神灵歆。
得吉共称好，足慰今年心，
祭余就广坐，不间隔富与贫。
所会虽里闾，亦有连亲姻。
持肴相遗献，聊以通殷勤。
共说天气佳，晴暖宜于蚕春。
且愿雨水匀，秋熟还相亲。
酒酣归路喧，又柘影在身。
倾欹半人扶，大笑亦大嗔。
勿谓浊世中，而无义皇民。
未果赋此志怀兼呈同游诸君 其二
韩晟（明代）

朝闻结束唱游仙，真气今看满洞天。释履上清还信宿，裴惟涧户拂云烟。

亭虚玉简天王闷，代远铜龙羽客传。从此山门借檀越，山灵应纪中兴年。
题李仲宾使君画潇湘烟雨竹
吾丘衍（元代）

绿云绕湘川，九疑亦微茫。帝子不可见，碧鸾自翱翔。

李侯洒秋毫，冉冉烟雨乡。猿啸非我听，龙枝日腾骧。

缅怀濯缨人，于焉咏沧浪。折我青琅玕，与之拂扶桑。
罢药
白居易（唐代）

自学坐禅休服药，从他时复病沉沉。

此身不要全强健，强健多生人我心。
桃蹊梅坞
王迈（宋代）

疏疏密自成行，共趁春妍斗晓妆。
移得武陵溪上种，传来大庾岭头香。
玄都道士风流别，东阁诗人兴味长。
唤取园丁勤物色，合将何树比甘棠。
行路难 其三
李邺嗣（明代）

颲风吹散阴天雾，十里横塘开石路。云是当年捍海堤，黄土茫茫海眼涸。

堤上人家学种桑，老翁不识灵胥怒。发鸠怨鸟暂得伸，草没鲛宫烽火树。

麻姑笑语王方平，水浅蓬莱复一度。人间海陆亦易迁，天地鸿濛我适晤。
醉书陈推官小阁
钱闻诗（宋代）

五老来从西洛山，三江去接东溟水。如何尽会此窗前，一引双眸千万里。
和陶读《山海经》
苏轼（宋代）

郑君故多方，元翁所亲指。
奇文二百篇，了未出生死。
素书在黄石，岂敢乱跪履。
万法等成坏，金丹差可恃。
姜池源庙二首
邓肃（宋代）

樽酒源头一拜神，麕羊瓮茧便青春。
当年旱魃矜余虐，祷去阳侯失旧津。
和南塘咏梅
卫宗武（宋代）

剥极大冶如死灰，潜阳初动生意回。冲融一脉贯万汇，物有清气拂斗魁。

嘉植几世培其栽，孤芳欲折犹裴回。此花消得酒百杯，料君耻与红紫偎。

祇应两屐磨苍苔，豪饮岂惜玉山颓。醉中两手敲复推，句成不假击钵催。

青皇襟量何恢恢，任教残腊偷春来。暗香明艳无纤埃，俯视众植为陪台。

纷纷盆盎见古罍，千花锦绣徒成堆。天然不假冰玉裁，岁岁为渠青眼开。
权府黄叔粲朝奉双门落成之会有感而作
郑侠（宋代）

凤管鸾丝彻太清，双门今日落功成。一州壮观新楼好，千里欣欢太守名。

已见声华逾綵绚，更期中外倚端平。详风瑞雨年年事，海角天涯似此城。
夜泊荡口早访华星紫，星紫先有诗酬韵
顾玫（清代）

昨过鹅肫一问津，湾湾绿浦月沦沦。风吟白露苍葭远，水宿鸥盟雁序新。

五夜星河难向晓，数家老寿莫言贫。谓余不是柴桑客，何似山中送酒人。
兀坐久散步野舍
陆游（宋代）

澒洞风号木，萧条雨滴阶。
忽思穿两屐，聊用散孤怀。
赤脚舂畲粟，平头拾涧柴。
先师有遗训，万事忌安排。
清远峡四首
杨万里（宋代）

峡水都是泉，非雨元自足。
不知几滴珠，成此一川玉。
旁将山染翠，仰为天写绿。
何当雪月夜，孤艇苇间宿。
送朱职方赴天彭
苏颂（宋代）

晓鼓频趋宣政朝，左符还领郡封遥。
三春车马逾邛阪，千里帷裳布汉条。
蚤接朋僚情款款，旧传词笔气飘飘。
西南留滞应非久，可奈离襟重黯消。
九月二十四日遇万寿节遥贺用前韵
李学曾（清代）

遥指红云望正阳，祥风飞捲九衢霜。洞开方丈三千界，高拱神尧十二章。

圣学渐看随日进，皇图应祝与天长。小臣何幸联鹓鹭，抖擞寒依日月光。
送一老住庐山归宗
楼钥（宋代）

归宗法窟寖湮微，拭眼余风靡孑遗。
法鼓一声精彩变，要如光弼用军时。
访菊
释居简（宋代）

东篱贬剥勿丝毫，著得先生一字褒。剩馥缅怀彭泽县，落英掩恨楚江涛。

缀团晓露心尤苦，揖逊春风节更高。不把幽妍酬愤悱，鸾胶弗解续离骚。
答和吴传正赞善二首并寄高阳王十三机宜 其二
邵雍（宋代）

乐静岂无病，好闲终有心。争如自得者，与世善浮沈。
秋意三首 其二
周紫芝（宋代）

老去何曾健，秋来白发新。万方多难日，四海独愁人。

论愧倾三耳，年今已六身。太平犹眼见，知复几青春。
送向综通判桂州
饶奭（宋代）

百粤封疆桂岭崇，□□□□□□口。
十城县弩争趋府，五管侯圭尽偃风。
贺皇太子九月四日生辰十首
杨万里（宋代）

大安宫里漆园椿，子干孙枝叶叶新。
今日四株高下碧，相承一样八千春。
子直携杂文见过
刘敞（宋代）

王孙少年敏于笔，壮如骅骝勇鹯鹘。摇毫裂简殊多端，因事陈词不专一。

春风吹空花满眼，秋霜缩物寒吹骨。元气回复无常形，四时变化岂定律。

斯文法天亦自然，古来达者犹识偏。今君始冠便如此，后日更老当谁先。

忆昔孟轲有遗语，取之左右逢其源。乃知述作繫根本，根本苟盛枝条繁。

君能致身取不朽，得世知吾得贤友。
伏日就汤评事衡湖上避暑
皎然（唐代）

大火方燥石，停云昼亦收。将从赏心侣，寸景难远游。

拥几苦炎伏，出门望汀洲。回溪照轩宇，广陌临梧楸。

释闷命雅瑟，放情思乱流。更持无生论，可以清烦忧。
夜叩金海祠同五臣舟还 其二
严嵩（明代）

荻风萧瑟树烟多，绿水澄潭足芰荷。谁信夜深来太液，共摇仙艇坐星河。
上李舍人
范浚（宋代）

李侯半天霞，绝俗几千丈。平生有劲气，傲岸力高尚。

波涛驱笔有，万里一奔放。清风凛须眉，挺拔舍人样。

蚤以鸳鹭姿，簉羽迩天仗。拖绶奉朝请，论列专靡让。

言辞剧酸灼，贬窜辱伤谤。官资如马足，曾不兴怊怅。

宴游长笑傲，忠鲠期自谅。江山穷赏目，搜抉归吟唱。

于今富篇章，态度难悉况。精清极孤高，丽雅略谈浪。

乘豪骋雄怪，句法时跌宕。端如抚良琴，杳默变清亮。

连篇时讽咏，飧寝每辄忘。我惭语俗下，有类牛鸣盎。

遽耳咸池音，吟魂惊沮丧。闻之良匠氏，侏儒非冗长。

医师兼百药，马勃用或当。微言出堂下，挈手烦叔向。

倘许揖戈鋋，愿奉诗坛将。
咏史 其三 五王
陈普（宋代）

唐室存亡有化机，亳州刺史独依依。阳乌本是蟾蜍魄，空唤群龙为夹飞。
次韵程机宜感怀
曹勋（宋代）

十年戈甲际，四海烟尘中。
惨惨鼓角晚，萋萋禾黍风。
次韵空印游山九首 其九
释德洪（宋代）

大沩愿力有谁同，贯日精神吐白虹。我酌轼公泉叹息，此源有尽水无穷。
喜张丞相破湖贼
张嵲（宋代）

遥欣丞相受降时，湖外欢声入鼓鼙。十万水军归禁旅，二千里地反锄犁。

弄兵无复潢池内，弃甲应同熊耳齐。从此上流无犬吠，好营停障接京西。
范蜀公挽诗
李廌（宋代）

仁人宜有勇，无欲故能刚。
凛凛回天力，危危极谏章。
一言扶日御，万古正乾纲。
首犯龙鳞意，渊衷亮未忘。
右梅竹翠鸟题弼侄飞鸣宿食四雁图 其一
杨士奇（明代）

万里塞垣来，孤飞不成阵。无那闺中情，忆得边头信。
惜春郎·玉肌琼艳新妆饰
柳永（宋代）

玉肌琼艳新妆饰。好壮观歌席，潘妃宝钏，阿娇金屋，应也消得。
属和新词多俊格。敢共我勍敌。恨少年、枉费疏狂，不早与伊相识。
送何端卿帅泸
黄彦平（宋代）

何侯石友平生事，傅粉风流讵可同。
谁使拥旄三峡外，不留持可五云中。
啼猿此去欺残月，回雁因来吒便风。
亦念人生行乐尔，且拈重碧擘轻红。
临江仙·闻道彤庭森宝仗
张抡（宋代）

闻道彤庭森宝仗，霜风逐雨驱云。六龙扶辇下青冥。香随鸾扇远，日射赭袍明。
帘卷天街人隘路，满城喜望清尘。欢声催起岭梅春。欲知天意好，昨夜月华新。
夜坐
吴锡畴（宋代）

萧萧下庭叶，未晚闭柴门。
故箧搜诗读，残灯唤酒温。
砧鸣深巷月，犬吠隔溪村。
人世如无夜，劳生事更繁。
秋晚村舍杂咏
陆游（宋代）

村巷翳桑麻，萧然野老家。
园丁种冬菜，邻女卖秋茶。
啄木矜奇服，牵牛蔓碧花。
一樽虽草草，笑语且喧哗。
春申涧
秦宝寅（清代）

春申遗庙碧山隈，胜迹犹传绝壑开。不就纵横虚相业，尚余疏凿见雄才。

寒泉影入崖边断，急雨声从树杪来。三户无人陵谷变，楚王宫殿亦蒿莱。
寺斋睡起二首
黄庭坚（宋代）

小黠大痴螳捕蝉，有余不足夔怜蚿。
退食归来北窗梦，一江风月桃李船。
客诵故人刘道梅花诗有怀用其韵以寄之
李弥逊（宋代）

桑柘如钱柳如雪，南村北村欲蚕月。
老翁饭饱摩腹行，白瓯自随闲唤铁。
攀花正恨颜色乾，哦公七言毛骨寒。
惜花不似爱诗苦，即遣愁海回狂澜。
哦公今为郎尚发，仕路不应嗟歇灭。
江头官闲来雁多，莫使故人书断绝。
春风步马芳兰皋，思如哀鸿独求曹。
几时怀抱相对尽，桂浆酌斗供诗豪。
闻鹤
黄庚（元代）

寒蟾初上海云收，何处仙禽过庾楼。清夜照人千里月，碧天警露一声秋。

玉笙缥缈缑山去，羽袂蹁跹赤壁游。回首女墙旧时事，千年华表动新愁。
赠幼文幼文丁氏逸季侍童也常置帐中余从诸客徂伺得之赏其丰神莹彻为赋二首 其一
胡应麟（明代）

入幕何来傅粉郎，居然容色似龙阳。书裙是日逢王令，断袖当年忆汉皇。

曲里含桃歌韎韐，车前名果掷琳琅。异时开府能相过，莫遣才人坐别床。
广修院
陈岩（宋代）

别去招提恰十霜，几番梦到五峰堂。
有怀此地同僧夏，对佛閒烧结愿香。
胡达孝水墨妙绝一世为余作枯松孙枝石间老柏谢以长句
杨万里（宋代）

东斋归自浣花里，访我弄泉惠山趾。随身万里只孤舟，一簪不曾著行李。

忽拈远物出袖中，乃是孔明庙前古柏阆州松。径从平地便起立，上穿屋瓦到青穹。

老蛟脱鳞乾见骨，厥孙碧丝作须发。石间霜皮二千尺，石似孤根根似石。

硬根瘦干未要论，叶间犹带汉唐春。岁久亦无苔藓痕，只有雪山之雪玉垒云。

却收松柏半天里，几上捲来一张纸。
书桃花坞周处士壁
方干（唐代）

醉吟雪月思深苦，思苦神劳华发生。
自学古贤修静节，唯应野发识高情。
细泉出石飞难尽，孤烛和云湿不明。
何事懒于嵇叔夜，更无书札答公卿。
再和寇十一二首
陈师道（宋代）

南山楼观插穹苍，林杪青灯出上方。
形胜自如诸老逝，功名随尽二流长。
马游从昔哀吾老，王粲当年赋异乡。
少日幻心今净尽，多生绮语未全忘。
次韵丁端叔舟中值雪三绝
喻良能（宋代）

轻舞谢衣端不恶，斜侵潘鬓总堪惊。
偶思功业聊看镜，自怪年来太瘦生。
送傅与砺佐使安南
宋沂（元代）

皇帝三年颁正朔，使君万里向交州。瑶池天阔龙光漏，铜柱云低蜃气收。

陆贾独能持节往，终军因得弃繻留。幕中为惜悬河辩，毛遂归来坐上头。
对雪二首再用前韵
王之道（宋代）

我笑袁司徒，闭户雪中市。
高眠罢炊爨，冰榻对瑶砌。
岂如王孝罢，鹤氅斗清媚。
随负杨柳花，纵横扑襟袂。
冬温犯春令，破白已为瑞。
何妨盈地尽，万井共欢慰。
草木含余滋，山川郁佳气。
清寒入诗眉，敢问酒价倍。
日月同过鸟，燔烈又兴岁。
老大不足悲，吾今但心醉。
冬日杂兴六首
张耒（宋代）

空山身欲老，徂岁腊还来。
愁怯年年柳，伤心处处梅。
绿蔬挑甲短，红蜡点花开。
冰雪知何有，东风日夜回。
神龙中语
佚名（唐代）

崔冉郑，乱时政。
渔具诗。鸣桹
陆龟蒙（唐代）

水浅藻荇涩，钓罩无所及。铿如木铎音，势若金钲急。

驱之就深处，用以资俯拾。搜罗尔甚微，遁去将何入。
枢密谢公 其二
楼钥（宋代）

千古台山秀，名流列雁行。惟公登政路，一旦破天荒。

故里空华屋，佳城映夕阳。送车无路到，东望泪浪浪。
蟾宫曲·咏西湖
奥敦周卿（元代）

西山雨退云收，缥缈楼台，隐隐汀洲。湖水湖烟，画船款棹，妙舞轻讴。野猿搦丹青画手，沙鸥看皓齿明眸。阆苑神州，谢安曾游。更比东山，倒大风流。
题炖煌太守裴岑纪功碑拓本
杨炳春（清代）

提兵三千人，立功万里外。裴公信桓桓，与汉除灾害。

嗟哉窃禄徒，养尊幸时泰。履常恣欺谩，蹈险丧狡狯。

国仇仓卒逢，未战先狼狈。微躯不如草，荀活向敌丐。

古人不畏死，所以功名大。古人傥畏死，姓氏久尘壒。

我读裴公碑，英风想旌旆。裴公不复生，呼酒为公酹。
中秋有赋
魏了翁（宋代）

望舒与日元非敌，震受阳光巽成魄。
六十四象不言月，三百五篇讥月出。
古道贵阳不贵阴，宾礼卜昼不卜夕。
世间赏玩起何年，误却千年醉狂客。
不知客有肺肠无，更把荒诬作真实。
我因时序尝作诗，洗尽兔窟蟾宫迷。
今年新作东楼成，胡为尚此穷攀跻。
人心和平民气乐，日月昭明天宇豁。
须知此事与政通，不是词人閒赏月。
和聂这美雁
司马光（宋代）

汲汲复栖栖，往来谁与期。
映云缠可见，入雾杳难追。
羁枕梦初断，寒闺涕已危。
冥冥远矰缴，愧尔独知时。
百花岩
吴驲（宋代）

灵岩竞吐秀，百卉四时开。
不假栽培力，天然锦绣堆。
张三丰
严遂成（清代）

龟形鹤背目双圆，物色西南万里天。自向袈裟求老佛，几曾邋里认真仙。

一棺委蜕原无死，二使斋香不计年。山是九宫擒贼地，合营庙貌赐金钱。
再和二首
刘克庄（宋代）

旨蓄元无可御冬，薄醪欣与故人同。
蜀珍乃肯临闽聚，韩富何尝笑孟穷。
旧事回头梦中蝶，浮荣过眼雨馀虹。
惟公出处关时运，堪谷年荒玉岁丰。
闻德州河决
刘敞（宋代）

九河乘积雨，大水出平原。无复金堤固，空惊漏泽翻。

蛟龙移窟金，鱼鳖害黎元。直想昆崙折，兼疑渤澥浑。

三山屡漂荡，百谷互并吞。大惧彝伦斁，谁能谒帝阍。
寄化城寺
李虚己（宋代）

化城金地出人群，瀑布峰前一径分。宝塔香灯诸洞见，石楼钟磬半天闻。

子明丹灶封秋藓，李白书堂锁暮云。欲去未能还结念，展图时诵北山文。
送李鸿胪解官还苻离
孙继皋（明代）

不缘华发谢朝簪，云白山青自素心。天语曾传三殿出，主恩偏向五湖深。

人归雎水逢春暮，家近淮阳接桂林。最是陆沈吾已久，因君乡思一沾襟。
寄沂水宰
许彦国（宋代）

楚甸齐封自此分，穆陵遗俗久犹存。岂知今日鸣琴宰，即是当犹赐履孙。

且有清风消酷暑，更无惊犬吠黄昏。畏人客子成安枕，独宿荒村不闭门。
班玉杖歌二首赠木虚 其二
郑善夫（明代）

君家拄杖班龙质，十二星精光怪多。直教腾踏风云去，王道平平奈尔何。
题东坡墨竹赠官妓
释道潜（宋代）

小凤团笺已自奇，谪仙重扫岁寒枝。梢头馀墨犹含润，恰似梳风洗雨时。
白鹤词 其二
赵佶（宋代）

瑶台风静夜初分，仰喙惊鸣露气新。太液徘徊归未得，曾于往劫作麒麟。
官成武主簿作五首 其五
王禹称（宋代）

释褐来成武，携家别故乡。北堂微禄及，南亩旧田荒。

篱菊飞秋蝶，庭莎叫夜螀。无人慰孤寂，窗月自凄凉。
马上赠虚公
权德舆（唐代）

马足早尘深，飘缨又满襟。吾师有甘露，为洗此时心。
送宇文侍郎知庐州
魏了翁（宋代）

和戎八十年，尺箠不施寸。
彼方玄黄篚，此但青紫楦。
怀荣保妻子，是固人所贱。
蔌者倖边功，横行请十万。
问学不素讲，利欲所薰焮。
红旗与黄纸，勇怯无定论。
淮浦唇大江，九重重分阃。
容台少常伯，忠孝在寝饭。
帝谓吾先正，尝遗蜡书恨。
汝今其闻孙，未报君父怨。
九旗下青冥，往为忠义劝。
再拜亟祗命，当仁不敢逊。
黄金络马头，茸纛立宪宪。
先声劘塞垣，虏师不足遁。
邻里会方山，疏余且有献。
裴相昔守淮，董师征洄郾。
兵端寔蔡启，深入非始原。
况今狃承平，士气方曼曼。
民力苦剜创，帅债未折券。
如弱者御盗，高墉守关楗。
破羌赵营田，胜楚何缮堰。
但当强精神，勿与角勇健。
功名不入眼，两斗待其困。
却携令名归，太平待公建。
送陈当时陈季慈何龙友出京
李之世（明代）

谁道词人满帝畿，相怜失意不同归。敝裘为客黄金尽，击筑高歌白日微。

沟水寒流春寂寂，燕山残雪晚霏霏。因君怀土情弥剧，尊酒河梁泪湿衣。
西阳道中
吕陶（宋代）

千山杂遝开还掩，一水萦纡浅复深。浑似嘉陵江上路，转令羁客动归心。
赠诗僧
赵抃（宋代）

恋胜穷幽彼上人，平生潇洒乐天真。松间竹下成何事，坐讽行吟老更新。
喜陈懿老示新制
朱昼（唐代）

一别一千日，一日十二忆。苦心无闲时，今夕见玉色。

玉色复何无，弘明含群德。有文如星宿，飞入我胸臆。

忧愁方破坏，欢喜重补塞。使我心貌全，且非黄金力。

将攀下风手，愿假仙鸾翼。
壶园夜坐薄醉作
姚燮（清代）

月光西斜墙缺白，瘦花移影上苔石。苔烟霏霏吹暗芳，纤狸潜来选眠席。

幽人行杯方薄醺，空翠缭眼疑水云。榆叶翩翻柳丝漾，一帘蘋藻交衣纹。

携箫自谱春秋曲，蝶愁露凉飞就烛。箫声欲断乌语续，听是凄弦和邻屋。
挽端州黄大用大用喜读书有志行数过予讲讨虽
胡寅（宋代）

每惜南冠懒读书，欣逢之子富三余。
文章户牖虽频闯，师友源充或未疏。
底事个中纷侘傺，坐教淫末费驱除。
昭昭奄作冥冥去，悼尔能无一束刍。
食松子
雷思（金朝）

千岩玉立尽长松，半夜珠玑落雪风。休道东游无所得，岁寒梁栋满胸中。
小孤山
顾况（唐代）

古庙枫林江水边，寒鸦接饭雁横天。

大孤山远小孤出，月照洞庭归客船。
读素问十六首 其二
方回（元代）

真人古不死，变形能登天。圣人乃其亚，在宥亦长年。

尧舜寿踰百，犹若腒腊然。后世妄庸子，多欲求神仙。
赞虎丘先师
释昙华（宋代）

老汉从来无禅，一味心中含毒。
此毒时复现前，浑家大小不穆。
异口同音呪诅，至今活陷地狱。
一名临济正宗，一名丛林瞎秃。
夜霁天象明润仰观有感成一百韵时岁在斗荧惑在氐微甚辰镇陵犯于翼轸间夜半斗杓转占帝座未明台星尚拆云
李纲（宋代）

昊穹运宸极，示人文灿然。万象森布列，七曜纷回还。

体物具六森，面朝别三垣。德隆乃循轨，政错因失躔。

日月有薄蚀，星辰或相挻。晕适与佩玦，精祲光属联。

灾祥本人致，销弭术在焉。譬犹五藏病，察色推其原。

讵有使之者，一气兆所先。应病投药石，厥疾尚可痊。

恬不加料理，瞑眩知何缘。愈病当以药，弭灾当以言。

苦言逆人耳，龟筴穷根源。甘言悦人意，无乃有后艰。

虚心行正说，天道咫尺间。太戊正厥事，桑谷反为妍。

宋景知爱民，法星退亦遄。精诚所感格，应效犹衡权。

尧舜曰钦若，七政齐玑璿。周公戒成王，敬德享历年。

奈何后世士，导使不畏天。为子傲厥考，获罪安祷旃。

论议肇熙丰，猷为终政宣。皇天岂无意，儆戒良拳拳。

长星踰万丈，赤气夜缤纷。是为兵革祥，厥异古未闻。

台谏既钳舌，太史亦讳论。事始初破睦，衅成继开燕。

至今为厉阶，祸难相连延。迨于靖康初，储皇御乾坤。

胡雏遽犯顺，铁骑凌天阍。虽含恭俭姿，顾乏英伟臣。

邪正相杂揉，盈庭事纷纭。机会一朝失，安危自兹分。

愚儒不远虑，贼退已安眠。岂无绕朝策，谁著祖生鞭。

彗孛扫紫微，急怒如戈鋋。谀臣秘其事，犹欲饰以文。

踰月始避殿，何以应乎乾。黠虏再称兵，东都满旌旃。

金汤失险固，豺虎肆噬吞。八骏狩沙漠，神州遂崩奔。

坐令鸱枭徒，盗据黄屋尊。上帝眷明德，中兴属吾君。

建炎继大统，威令赫以新。四海望膏泽，攘戎拯斯民。

光明日初出，照烛穷天渊。阴云忽蔽塞，寰宇陡蒙昏。

迄今四寒暑，天变何其繁。日中有黑子，翩若燕雀翻。

赤氛环斗枢，黑祲如突烟。三台日离拆，帝座亦屡迁。

连年盛夏寒，雨霖日联绵。昨宵偶晴霁，仰视青霄端。

五纬失躔次，荧惑仅如钱。太白扬其辉，入镇光相联。

灾变不虚发，天心尚周旋。岌然国势蹙，人谋益回邅。

飘腾寇骄横，搏逐踰鹰鹯。前年蹂关陜，杀气摩东川。

去年破山东，轻骑犯淮壖。今年森江湖，深寇台与温。

东南几藩府，接境遭刘虔。将帅望风遁，巨贼摩其肩。

屠戮到稚乳，焚烧无尺椽。翠华亦飘荡，泛海御楼船。

士卒颇携贰，谁与守四边。内变不能弭，何以禦外患。

哀哉烝黎心，戴宋何其坚。肝脑涂草野，不忍负国恩。

乃知祖宗德，渗漉深渊泉。如何廊庙谋，略不加矜怜。

堂堂艺祖业，挥斥极八埏。谁陈退避策，一一欲弃捐。

儿戏失两河，甘心丧中原。虽为东南行，初不治篱藩。

东晋有江左，保守百馀年。问谁居腹心，王导与谢安。

强藩总重兵，控扼摧凶奸。坐待天下定，此理恐太漫。

胡不法光武，奋起由空拳。劳身马上治，介冑被沾汗。

履危救民死，国祚乃复传。正如大厦倾，扶持极艰难。

一日葺一日，旧业傥可全。略不事撑拄，摧压何由完。

厥今谁股肱，前辙或未悛。尚容狐鼠辈，寝庙恣穴穿。

但为一身谋，真若蚁慕膻。风雨正凌暴，不顾栋宇颠。

宵人用必危，范子何其贤。嗟我素愚拙，三朝荷陶甄。

愧无徙薪策，徒有燋头愆。罪大幸不死，归途极洄沿。

废食念宗社，伤心痛元元。不知狂言发，感愤成此篇。

何当采诗人，为致冕旒前。虽膺斧钺诛，暝目无所冤。

史鳅以尸谏，一语不敢烦。君臣同修德，庶可回苍圆。
奉和御制秋怀诗二首
徐冲渊（宋代）

天末虹蜺晚未收，龙池新雨涨清流。
鸥缘适意频依渚，鱼不贪香懒上钩。
剩喜三边无警报，况当万宝得成秋。
啸歌高蹈羲皇上，不复深贻海内忧。
和昌言官舍十题·甘菊
司马光（宋代）

野菊细琐物，篱间私自全。
徒因气味殊，不为庖人捐。
采升白玉堂，薦以黄金盘。
愿若南阳守，永扶君子的。
水龙吟 赠人二首 以上三首见永乐大典三千零
马需庵（元代）

翩翩诗笔清新，百年谁识青云士。银钩瘦硬，通神白茧，乌丝名世。璞玉浑金难定价，终为良器。秋风一曲，声合太古，算惟有、知音会。天地青蝇扰扰，只依旧、岁寒苍翠。似当时、刘晏点鞭，马上钱流满地。未展经纶，米盐细故，此心如水。待锋车趣召，玉堂挥翰，草金銮制。
寄题岩经楼
许月卿（宋代）

楼中图史澹炉墨，中有成都较艺文。
手泽存焉生旧感，心传妙处长新闻。
世科事业无如子，经学源流可致君。
只恐校雠天禄阁，猿啼楼外满溪云。
即事
邓深（宋代）

水夹山围近，天悭日到迟。
塞沙擎巨石，古木障崇祠。
黄藁畲田粟，青烟茅舍炊。
两村生理足，乐处几人知。
跋澹庵先生辞工部侍郎答诏不允二首
杨万里（宋代）

愿挽天河洗北夷，老臣底用紫荷为。
丹心一寸凌霜雪，秪有隆兴圣主知。
送令狐补阙归朝
皮日休（唐代）

文如日月气如虹，举国重生正始风。且愿仲山居左掖，

只忧徐始入南宫。朝衣正在天香里，谏草应焚禁漏中。

为说明年今日事，晋廷新拜黑头公。
偈颂六十五首
释普济（宋代）

大包虚空，细入无间。
突出当阳，如何覆践。
癸酉岁暮寿春道中五首 其一
刘弇（宋代）

有城有城半芜没，倔强当年开狡窟。青缰白马成底事，魏得其狗空凌突。

清淮不洗饕利魄，石马崔嵬化英物。据鞍浩叹为踟蹰，但有悲风起蓬勃。
淮南李相公绅席上赋春雪
章孝标（唐代）

六出花飞处处飘，粘窗著砌上寒条。

朱门到晓难盈尺，尽是三军喜气消。
代怀安王林丞上杨安抚 其九
林希逸（宋代）

元戎根柢是公平，玉肺冰肠彻底清。一点吏奸无隐处，逢人个个说神明。
浮邱八景 其五 留舄亭
张廷臣（明代）

水竹苍苍拥夕曛，小亭倒影绿波纹。空山何处寻仙迹，矫首天边一片云。
渔父歌
张志和（唐代）

西塞山前白鹭飞，桃花流水鳜鱼肥。青箬笠，绿蓑衣，斜风细雨不须归。

钓台渔父褐为裘，两两三三舴艋舟。能纵棹，惯乘流，长江白浪不曾忧。

霅谿湾里钓渔翁，舴艋为家西复东。江上雪，浦边风，笑著荷衣不叹穷。

松江蟹舍主人欢，菰饭莼羹亦共餐。枫叶落，荻花乾，醉宿渔舟不觉寒。

青草湖中月正圆，巴陵渔父棹歌连。钓车子，橛头船，乐在风波不用仙。
郑天休舍人言中丞晏尚书西园见忆
宋祁（宋代）

闻道青云友，曾过广武庐。
中园玩萧寂，嘉树日扶疏。
坞静蝉鸣急，花翻鸟集馀。
赋成谁见忆，唯是沈尚书。
海棠一夜为风吹尽三首
姚勉（宋代）

翠底红娇得几时，不甘飞动雪胭脂。
问天借醒书窗眼，为报东风且慢吹。
叶居士施直裰求颂
释慧空（宋代）

广南叶顺居士，施我褐紬直裰。
比之七斤布衫，这个犹难提掇。
天寒雪落便披，日暖风和即脱。
脱著毕竟是谁，惭愧观音菩萨。
朱泾寺
吴则礼（宋代）

冀马日驰突，无地制奔放。
来争天东南，束手莫与抗。
我航指四百，去之迷所向。
十里望云屋，远意属昆阆。
尺五跬步天，丈六欢喜相。
更参船子师，稽首问无恙。
平生客江湖，半世狎烟浪。
渔监选常登，钓尹职不旷。
此手误遮日，久矣翳尘妄。
愿师赐金篦，试与开眼障。
晓经西苑闻斋禁
欧大任（明代）

肃穆展灵祈，千官御事时。采诗供夜诵，持节侍春祠。

泰乙风云接，廿泉日月迟。君王无秘祝，翔洽被恩私。